題海山亭懷左經臣詩
作者：許景衡
朝代：宋

paragraphs: 去年登斯亭，江山照尊俎。
眼中十年舊，一笑便爾汝。
今年登斯亭，春風糝花絮。
故人渺天末，雲海滯鱗羽。
尺素相濡沫，耿耿不我與。
壁間指舊題，珠玉暗塵土。
良辰豈易得，陳迹空處所。
眷言繼高韻，寸縷慚織組。
嘉我二三子，肴核佐玉醑。
歡然爲傾倒，落日爭起舞。
丈夫貴適意，窮達付出處。
洛陽真小兒，顧慕涕如雨。
江流無日夜，而此獨不去。
何須數歲月，俯仰亦今古。